## Rješenje kojim se trgovačkom društvu Zovko-Zagreb d.o.o., Sesvete, odobrava objavljivanje ponude za preuzimanje javnog dioničkog društva Autobusni promet d.d., Varaždin

### NN 13/2008 (1.2.2008.), Rješenje kojim se trgovačkom društvu Zovko-Zagreb d.o.o., Sesvete, odobrava objavljivanje ponude za preuzimanje javnog dioničkog društva Autobusni promet d.d., Varaždin

# HRVATSKA AGENCIJA ZA NADZOR FINANCIJSKIH USLUGA

**405**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 24. stavak 3. Zakona o preuzimanju dioničkih društava (»Narodne
novine« broj 109/07), Uprava Hrvatske agencije za nadzor financijskih usluga, na
temelju Zahtjeva trgovačkog društva Zovko-Zagreb d.o.o., Sesvete, Slavonska
avenija 63, zastupanog po Ivanu Tilošanecu, odvjetniku iz Zagreba, Zelinska 5,
za odobrenje objavljivanja ponude za preuzimanje javnog dioničkog društva
Autobusni promet d.d., Varaždin, Varaždin, Koprivnička 2, na sjednici održanoj
24. siječnja 2008. godine, donijela je

## RJEŠENJE

1. Trgovačkom društvu Zovko-Zagreb d.o.o., Sesvete, Slavonska avenija 63,
odobrava se objavljivanje ponude za preuzimanje javnog dioničkog društva
Autobusni promet d.d., Varaždin, Varaždin, Koprivnička 2.
2. Ovo Rješenje objavit će se u »Narodnim novinama«.

```
Obrazloženje
```

I. Trgovačko društvo Zovko-Zagreb d.o.o., Sesvete, Slavonska avenija 63,
zastupano po Ivanu Tilošanecu, odvjetniku iz Zagreba, Zelinska 5 (dalje u
tekstu: Ponuditelj), podnijelo je Hrvatskoj agenciji za nadzor financijskih
usluga (dalje u tekstu: Agencija), 7. siječnja 2008. godine, na temelju odredbe
članka 24. stavak 1. članka Zakona o preuzimanju dioničkih društava (»Narodne
novine« broj 109/07, dalje u tekstu: Zakon), Zahtjev za odobrenje objavljivanja
ponude za preuzimanje trgovačkog društva Autobusni promet d.d., Varaždin,
Varaždin, Koprivnička 2 (dalje u tekstu: Ciljno društvo), ponudu za preuzimanje
i isprave iz članka 22. stavak 3. Zakona, a dopunu pred­metnog zahtjeva 17. i
18. siječnja 2008. godine.
II. Ciljno društvo je javno dioničko društvo, sukladno odredbi članka 114.
stavak 1. točka 2. Zakona o tržištu vrijednosnih papira (»Narodne novine« broj
84/02 i 138/06), u svezi s odredbom članka 14. Pravilnika o sadržaju i obliku
financijskih i poslovnih izvješća javnih dioničkih društava (»Narodne novine«
broj 118/03).
Agencija je izvršila uvid u podatke sudskog registra na Internetu te utvrdila da
temeljni kapital Ciljnog društva iznosi 36.866.100,00
kuna.
Uvidom u podatke Središnje depozitarne agencije d.d., Zagreb, utvrđeno je da je
Ciljno društvo na zadnji dan u mjesecu srpnju, kolovozu i rujnu 2007. godine,
imalo više od 100 dioničara.
III. Obveza objavljivanja ponude za preuzimanje, nastala je za Ponuditelja,
sukladno odredbi članka 9. stavak 1. Zakona, 10. prosinca 2007. godine,
stjecanjem 34.815 dionica Ciljnog društva s pravom glasa, što predstavlja 28,33%
dionica s pravom glasa od ukupno izdanih dionica Ciljnog društva s pravom glasa,
a koje je dionice Ponuditelj stekao na temelju Ugovora o prijenosu dionica,
sklopljenog s Matijom Biškupom.
Nadalje, u provedenom postupku utvrđeno je da je Ponuditelj nakon sklapanja
navedenog Ugovora o prijenosu dionica na temelju kojeg je za istog nastala
obveza objavljivanja ponude za preuzimanje Ciljnog društva, stjecao dionice
Ciljnog društva.
Tako je uvidom u dokumentaciju priloženu Zahtjevu utvrđeno da je Ponuditelj, na
temelju Ugovora o prijenosu dionica sklopljenog 11. prosinca 2007. godine s
mldb. Davidom Preložičekom, zastupanim po majci i zakonskoj zastupnici Snježani
Preložiček, stekao 34.815 dionica Ciljnog društva s pravom glasa, što
predstavlja 28,33%
dionica s pravom glasa od ukupno izdanih dionica Ciljnog društva s pravom glasa.
Nakon navedenih stjecanja Ponuditelj drži ukupno 69.630 dionica Ciljnog društva
s pravom glasa, što predstavlja 56,6618% dionica s pravom glasa od ukupno
izdanih dionica Ciljnog društva s pravom glasa.
Prema izjavi Ponuditelja, dostavljenoj uz Zahtjev, osim navedenih Ugovora o
prijenosu dionica, isti nije sklapao druge pravne poslove u cilju stjecanja
dionica Ciljnog društva.
IV. Cijena koju se Ponuditelj u ponudi za preuzimanje obvezuje platiti po
dionici iznosi 140,00 kuna. Prema podacima dostupnima Agenciji i dokumentaciji
priloženoj uz Zahtjev za odobrenje objavljivanja ponude za preuzimanje,
Ponuditelj je 69.630 dionica Ciljnog društva, na temelju Ugovora o prijenosu
dionica od 10. prosinca 2007. godine i Ugovora o prijenosu dionica od 11.
prosinca 2007. godine, stekao po cijeni od 140,00 kuna za svaku dionicu.
Sukladno potvrdi Zagrebačke burze d.d., Zagreb, od 15. siječnja 2008. godine,
dostavljenoj uz Zahtjev za odobrenje objavljivanja ponude za preuzimanje,
prosječna cijena dionica Ciljnog društva izračunata na način propisan odredbom
članka 16. stavak 3. Zakona, iznosi 140,00 kuna.
Slijedom navedenog, utvrđeno je da je cijena izražena u ponudi za preuzimanje u
iznosu od 140,00 kuna po dionici, određena u skladu s odredbom članka 16. stavak
2. i 3. Zakona.
V. Ponuditelj drži ukupno 69.630 redovnih dionica Ciljnog društva, a temeljni
kapital Ciljnog društva podijeljen je na 122.887 redovnih dionica, svaka u
nominalnom iznosu od 300,00 kuna.
Novčana sredstva potrebno je osigurati sukladno odredbi članka 19. stavak 1.
Zakona, za plaćanje preostalih 53.257 dionica Ciljnog društva s pravom glasa, u
iznosu od najmanje 7.455.980,00 kuna.
Uvidom u potvrdu Središnje depozitarne agencije d.d., Zagreb, Heinzelova 62/a,
kao depozitara, dostavljenu uz Zahtjev za odobrenje objavljivanja ponude za
preuzimanje, utvrđeno je da je Ponuditelj depozitaru dostavio neopozivu bankovnu
garanciju br. 07011220076 izdanu od strane društva Raiffeisenbank Austria d.d.,
Zagreb, kao garanta na iznos od 7.600.000,00 kuna, s rokom važenja do 31. ožujka
2008. godine u korist osoba koje će pohraniti svoje dionice u ponudi za
preuzimanje.
VI. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbama članka 4. stavak 1.
točka 1. Pravilnika o vrsti i visini naknada i administrativnih pristojbi
Hrvatske agencije za nadzor financijskih usluga (»Narodne novine« broj 45/06 i
11/07).
VII. Ponuditelj je uz predmetni zahtjev dostavio tekst ponude za preuzimanje,
sastavljen sukladno odredbi članka 22. stavak 1. Zakona, te dokumentaciju
propisanu odredbom stavka 3. istoga članka Zakona pa je slijedom navedenog, na
temelju odredbe članka 24. stavak 3. Zakona, odlučeno je kao u točki 1. izreke.
VIII. Na temelju odredbe članka 8. stavak 3. Zakona o Hrvatskoj agenciji za
nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-451-04/08-10/2
Urbroj: 326-111/08-6
Zagreb, 24. siječnja 2008.

Zamjenik
predsjednika Uprave
**Ivo Šulenta**, v. r.

Rješenje, NN 13/2008-405
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)